ป่าเกาะดิ้นปรับหนี้กองทุนลักซ์ชัวรี่
บลจ.ทหารไทย ชี้ป่าเกาะเสนอ 5 ประเด็นปรับโครงสร้างหนี้กองทุนอสังหาฯ ลักซ์ชัวรี่ กระทบสิทธิผู้ถือหน่วยลงทุน เตรียมประชุมเดือนต.ค.นี้
14 ก.ย. 2554

บลจ.ทหารไทย ชี้ป่าเกาะเสนอ 5 ประเด็นปรับโครงสร้างหนี้กองทุนอสังหาฯ ลักซ์ชัวรี่ กระทบสิทธิผู้ถือหน่วยลงทุน เตรียมประชุมเดือนต.ค.นี้
บริษัทหลักทรัพย์จัดการกองทุน (บลจ.) ทหารไทย ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งตลาดหลักทรัพย์ว่า เมื่อวันที่ 31 ส.ค.2554 บริษัทจัดการได้รับหนังสือเสนอปรับโครงสร้างหนี้จากบริษัท โรงแรมป่าเกาะ ซึ่งเป็นคู่กรณีกับกองทุนรวม หลังจากได้ไกล่เกลี่ยร่วมกัน โดยจะเสนอผู้ถือหน่วยลงทุนพิจารณาในเดือนต.ค.2554
อย่างไรก็ตามมีข้อสังเกตว่า ข้อเสนอป่าเกาะต่างจากข้อตกลงเดิมและไม่เป็นไปตามหนังสือชี้ชวน รวมถึงกระทบสิทธิและประโยชน์ของผู้ถือหน่วยอย่างมีนัยสำคัญ ซึ่งบริษัทจัดการจะให้ความเห็นประกอบการพิจารณาในเอกสารประกอบการประชุมผู้ถือหน่วยลงทุน
สำหรับประเด็นการปรับโครงสร้างหนี้ อาทิ เช่น ป่าเกาะขอเปลี่ยนโครงสร้างหลักประกัน การจ่ายค่าชดเชยรายได้ให้แก่กองทุนเพื่อจ่ายเงินปันผลให้ผู้ถือหน่วย การเสนอให้บริษัทจัดการจ่ายค่าใช้จ่ายในการปรับโครงสร้างหนี้คนละครึ่งกับป่าเกาะ รวมถึงให้กองทุนยอมรับหนี้เงินต้นและดอกเบี้ยวงเงิน 30 ล้านบาท ซึ่งปัจจุบันป่าเกาะได้ให้อีเอชวายกู้ยืม เพื่อใช้ดำเนินกิจการของโรงแรมซิกส์เซ้นต์ ยาวน้อยและกองทุนต้องยอมรับสภาพหนี้เงินต้น ดอกเบี้ยของวงเงินที่ป่าเกาะหรือบุคคลอื่นให้อีเอชวายกู้เพิ่ม เพื่อให้อีเอชวายดำเนินธุรกิจได้ 
ทั้งนี้ กองทุน LUXF ลงทุนและเป็นกรรมสิทธิ์ในโรงแรมป่าเกาะ เป็นเจ้าของกรรมสิทธิ์และใช้ในการดำเนินกิจการโครงการ ซิกส์เซ้นส์ ไฮด์อะเวย์ ยาวน้อย เกาะยาวน้อย จังหวัดพังงา